Kien ippubblikat l-avviż legali dwar il-forma li għandu jieħu r-Rendikont Annwali u Finanzjarju tal-Partiti Politiċi. Dan f'pass ieħor biex tkun attwata l-liġi tal-finanzjament tal-partiti wara li fl-aħħar ġimgħat il-partiti politiċi rreġistraw mal-Kummissjoni Elettorali għall-ewwel darba. L-avviż legali jistabbilixxi disa' sezzjonijiet li l-partiti jridu jimlew biex ikun hemm it-tagħrif kollu. B'hekk, dan kollu se jkun qed ipoġġi rendikonti finanzjarji tal-partiti f'konformità mal-ogħla livelli ta' financial reporting internazzjonali. Issa r-rendikonti finanzjarji tal-partiti politiċi Maltin se jkunu tal-istess livell ma' dawk ta' entitajiet kummerċjali kbar Maltin u anke dawk internazzjonali. Qabel kollox, l-avviż legali huwa f'kontinwazzjoni mal-liġi dwar il-finanzjament tal-partiti politiċi biex jippreparaw r-rendikonti finanzjarji annwali li, wara li jiġu sottomessi għall-awditjar, eventwalment ikunu saħansitra ppubblikati mill-Kummissjoni Elettorali għall- informazzjoni tal-pubbliku. Id-dokument kif mitlub mill-avviż legali jagħmel ir-rendikont finanzjarju tal-partit iktar komprensiv u joffri tagħrif ċar fuq l-attività u l-qagħda finanzjarja tal-partit skont l-ispirtu tal-liġi. Liġi li, fi kliem il-Ministru tal-Ġustizzja Owen Bonnici, hija mibnija fuq "il-kontabbiltà u t-trasparenza tal-operat tal-partiti politiċi." "Il-liġi ddaħħal serjetà, u s-serjetà tfisser li l-mod kif tagħmel l-affarijiet ikun skont prassi internazzjonali u, għalhekk, ir-riga li aħna nitolbu min-naħa ta' awditjar hija dik skont livelli stabbiliti. Dak li japplika għall-privat. Is-serjetà li rridu mill-privat, irriduha wkoll mill-partiti politiċi," qal il-Ministru Bonnici. Fisser kif huwa konxju tal-piż fuq il-partiti politiċi u, għalhekk, il-Kummissjoni Elettorali għamlet linji gwida li bihom tkun qed tgħin lill-partiti. "Iżda, l-iktar ħaġa importanti hi dik li issa l-poplu se jkun jaf iktar b'dettall il-mod kif il-partiti politiċi jikkonduċu l-flus li se jiġbru mingħand id-donaturi tagħhom. Din hija wiegħda kruċjali ta' kif twettaq it-trasparenza politika. Ħaddieħor kien ipaċpaċ, aħna aġixxejna u għamilna d-differenza," qal il-Ministru Bonnici, wara li daħħal fis-seħħ parti oħra ta' dak li pajjiżna kien ilu jistenna snin twal.